b'\n_START_ARTICLE_\nMarija \xc5\xbdumer\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskovala v Zgornjih Gorjah, od 1914 je bila delavka, nazadnje (1939) sna\xc5\xbeilka v Hotelu Park na Bledu. Leta 1932 je bila sprejeta v KPJ. V letih 1933\xe2\x80\x931936 je v Sovjetski zvezi obiskovala Komunisti\xc4\x8dno univerzo narodnih manj\xc5\xa1in Zahoda. Po vrnitvi v domovino je bila zaradi komunisti\xc4\x8dne dejavnosti 22. avgusta 1936 aretirana in do 29. marca 1937 zaprta v zaporih na Bledu, Ljubljani in Beogradu. Po preselitvi iz Ljubljane na Jesenice je postala \xc4\x8dlanica Okro\xc5\xbenega komiteja KPS in maja 1940 njegova sekretarka. Po okupaciji 1941 je bila med prvimi organizatorji NOB na Jesenicah. Julija 1941 jo je nem\xc5\xa1ki okupator aretiral, odpeljal v svoje zapore v Begunje na Gorenjskem, nato v Celovec in septembra 1941 v skupini prvih Slovenk v koncentracijsko tabori\xc5\xa1\xc4\x8de za \xc5\xbeenske v nem\xc5\xa1ki Ravensbr\xc3\xbcck; v tem tabori\xc5\xa1\xc4\x8du je bila do smrti med vodilnimi organizatorkami odporni\xc5\xa1kega gibanja interniranih \xc5\xbeensk in u\xc5\xbeivala mednarodni ugled. Umrla je zaradi sr\xc4\x8dnega infarkta, ki je nastal kot posledica zlo\xc4\x8dinskih medicinskih poskusov. Leta 1951 je bila odlikovana z redom zaslug za ljudstvo z zlatim vencem.'